過家
作者：黄庭堅
朝代：宋

paragraphs: 絡緯聲轉急，田車寒不運。
兒時手種柳，上與雲雨近。
舍傍舊傭保，少換老欲盡。
宰木鬰蒼蒼，田園變畦畛。
招延屈父黨，勞問走婚親。
歸來翻作客，顧影良自哂。
一生萍託水，萬事雪侵鬢。
夜闌風隕霜，乾葉落成陣。
燈花何故喜，大是報書信。
親年當喜懼，兒齒欲毀齔。
繫船三百里，去夢無一寸。